Transcript Livestream 05.05.2021

Livestream vum Pressebriefing nom Regierungsrot

# Intervenants

* Xavier Bettel, Premier ministre, ministre d'État
* Paulette Lenert, ministre de la Santé
* Journalistes

# Langues

* Luxembourgeois

# Transcript

[Xavier Bettel] Voilà, schéine gudde Mëtteg.

Mir hate Regierungsrot, sou wéi schonn ugekënnegt, wou mer d'Analys vun der Situatioun och gemaach hunn.

Mir hunn nom Regierungsrot och d'Chamber informéiert iwwert déi Propositiounen, déi d'Regierung de Moie festgehalen huet an déi dann och sollen an der Chamber gestëmmt ginn.

Also, déi mir hinne géife proposéieren an der Chamber ze stëmmen an de nächsten Deeg.

Selbstverständlech ass dat e Bild wat mer hunn, wat och op haut nach ëmmer Realitéit ass an och op deenen Analysen, déi mer lescht Deeg gemaach hunn.

Ech wëll net Spillverdierwer sinn, mee, selbstverständlech, wann an deenen nächsten Deeg elo awer géif eng Hausse exponentielle kommen, da muss eng nei Analys d'Urgence gemaach ginn, mee et gesäit net esou aus.

Och mat deene leschten Analysen, déi mer vun de Kläranlage kritt hunn, déi éischter nees an déi richteg Richtung ginn.

Mir gesinn, dass d'Impfung wierkt.

Mir gesinn dat beim Alter vun de Leit, déi am Moment krank ginn.

Mir gesinn dat och bei de Leit, déi an d'Spideeler ageliwwert ginn, ob dat an de Soins normaux ass, ob dat och an de Soins intensifs ass.

Mir hunn den Impakt, deen ee gesäit mat deene Variatiounen, déi mer kennen an de Soins normaux - an éischter souguer wéi an de Soins intensifs - an de Soins intensifs hu mer eng Situatioun, déi éischter stabel ass mat Variante vu pro Woch plus 5, minus 5, mee elo keng exponentiell Haussen am Moment a bei de Soins normaux ginn et grouss Schwankungen.

Mir hunn elo just déi Zuel kritt, déi am Moment am Dashboard steet.

Et wieren 11 Leit, déi haut manner an de Soins normaux wieren.

Dir gesitt, d'Schwankunge kënnen do wierklech vun deem engen Dag op deen aneren sech entwéckelen.

Mir hunn weider nach ëmmer eng Suerg, déi vun de Varianten, wou een och eng Inconnue huet, wéi déi Varianten sech entwéckelen.

Dir wësst, dass zu Lëtzebuerg déi brittesch Variant, déi ass, déi wierklech pre-dominant ass, op enger ekrasanter Majoritéit och present ass, mee dass déi awer net den Impakt huet, deen ee gefaart huet, hätt kënnen hunn op d'Entwécklung vun de Spideeler, also d.h. vun den Occupatiounen an de Spideeler.

Dir wësst, dass et och aner Variante ginn. Do ginn et nach ëmmer Inconnuen.

Dofir, et soll kee mengen, wa mer haut verschidde Schrëtt an eng Richtung ginn, dass et heescht, dass mer definitiv aus enger Situatioun sinn, wou ni méi eng Kéier eng Handbrems muss och gezu ginn.

D'Situatioun am Moment ass, dass mer déi lescht Woch bei 100.000 Leit eng Inzidenz vun 176,30 haten par Rapport zu där Woch virdrun, wou mer bei 194,10 louchen, d.h. och eng Richtung, déi wierklech wichteg ass.

Mir hunn an deenen Erklärungen, déi mer Iech och schonn d'leschte Kéier matgedeelt hunn, dass d'Impfung wierklech intensiv och weidergeet an do erlaben ech mer Iech och, déi lescht Zuele matzedeelen iwwert d'Impfungen, well déi si wierklech een Deel vun der Léisung och fir aus dëser Situatioun ze kommen.

Bis haut, de 5. Mee, sinn 283.130 Dosen Impfstoff op Lëtzebuerg geliwwert ginn.

Dovunner Pfizer 182.130, AstraZeneca 72.000, Moderna 21.600 a Johnson 8.400.

Déi Impfungen, déi bis elo gemaach gi sinn, bis haut de Mëtteg, waren 216.279 Impfungen, déi gemaach gi sinn.

Et sinn 157.897 Leit, déi eng 1. Dosis kritt hunn an 58.339, déi hir 2. Dosis kritt hunn.

Dofir, mir hunn haut, am Stand vum Mëtteg, 76% ongeféier vun de Vaccinen, déi mer och à disposition hunn, gebraucht.

Dir wësst, dass mer jo gesot hunn, mir géifen do ronderëm 75% och bleiwen.

An mir hunn fir déi nächst 9 Deeg och en Total vun 58.800 Rendez-vousen, déi fir eng 1. oder 2. Dosis och geholl gi sinn.

Fir d'Zuele vun de Liwwerungen, déi nach komme wäerten, déi bis Enn Juni sou ausgesinn, do géife mer nach 243.360 Dose vu Pfizer kréien.

Mir géife bis Enn Juni vu Moderna 40.800 Dose kréien a mir géife bis Enn Mee fir Johnson 9.400 Dose kréien, a fir AstraZeneca bis Mëtt Mee, well Dir wësst dass do ëmmer den Delai méi kuerz ass vun der Previsibilitéit, 8.600.

Déi Liwwerunge géifen eis erlaben och nach eng 155.680 Leit z'impfen.

An deenen Zuele feelen awer d'Liwwerunge vun AstraZeneca an och vu Johnson.

Den AstraZeneca bis Enn Mee an dann awer och vu Johnson a vun AstraZeneca fir de Mount Juni.

Den Här Breton, dee war jo dës Woch bei eis op Visitt, dee war éischter optimistesch, dass mer géifen nach grouss Livraisounen och kréien a wann AstraZeneca a Johnson och hir Engagementer géife respektéieren, géifen dat zousätzlech Dose vun AstraZeneca, eng 60.000 ginn, déi sollte geliwwert ginn, an och eng 60.000 Dose vu Johnson.

Dat wieren dann 90.000 weider Leit, déi keinte geimpft ginn.

Eng Kéier 60.000 mat Johnson an eng Kéier déi 60.000 Dose mat AstraZeneca gedeelt duerch 2, 30.000, da géif een op 90.000 Leit kommen, déi nach kéinte méi geimpft ginn.

Dir hutt gesinn, ech hunn se awer separat geholl, well ech nach keng Confirmatioun kritt hunn an ech wollt dès le Départ mech net engagéieren op Zuelen, déi nach net confirméiert gi vun de Fabriquanten.

D'Waardelëschte vun AstraZeneca, gëschter Owend, ware mer bei 32.200 Leit, déi op de Leschte vun AstraZeneca ageschriwwe waren.

Ech gehéieren zu deenen, déi Muer de Moien och hir éischt Dosis AstraZeneca wäert kréien a mir sinn zouversiichtlech, dass mer och am Laf vun de nächsten Deeg nach e Mol nei Invitatioune kënne verschécken.

Dir wësst, dass eng 17.000, ech hunn d'Zuel elo net méi am Kapp, Invitatiounen direkt konnten d'lescht Woch verschéckt ginn an dass elo déi nächst Deeg och nach nei Invitatioune kënne verschéckt ginn.

Dann hu mer jo och dee Projet lancéiert fir d'Doses résiduelles, wou ech dès le départ gesot hunn, dass et net sécher wär, wéini Doses résiduelles géife kommen. Do hunn sech 20.100 Leit schonn ageschriwwen.

Mee an deene leschten Deeg sinn 0 Doses résiduelles och gewiescht.

Also dofir, ech hat gewarnt, dass do d'Zuel ganz kleng riskéiert ze sinn.

Mee wa méi geimpft ka ginn an deenen nächste Wochen a Méint, kann déi Zuel selbstverständlech nëmmen an d'Luucht goen, well bei 0 kann se net vill méi déif sinn,

Mee de Fait ass, dass mer einfach net wëllen, dass eng eenzeg Dosis souguer an den nächsten Deeg oder Woche wechgeheit géif ginn.

Den Taux de participation vun de Couvertures vaccinales läit am Moment insgesamt fir all déi Invitatiounen, déi mer an d'Impfzentere verschéckt hunn bei 76%. Wat ee gudden Taux ass an ech wëll de Leit och do Merci soe fir déi, déi sech och ageschriwwen hunn an déi och den Taux d'adhésion sou héich bruecht hunn.

D.h. d'Couverture vaccinale, de Prozentsaz, déi an enger bestëmmter Alterstranche sech och impfen gelooss ginn, läit bei de Leit iwwer 80 Joer bei 81,8%, bei 75 bis 79 bei 79,7%, bei 70 bis 74 bei 77,7%, bei 65 bis 69 bei 73,7%.

D.h. mir gesinn och, dass den Impakt vun Impfungen eben de Corollaire huet, dass d'Zuelen och erofginn an déi lescht Tranche, bei 60 bis 64 bei 73,6%.

Den Impakt vun deene Leit gesi mer och duerno an de Soins intensifs an an de Soins normaux, dass déi erofginn.

Dat ass eng Tatsaach, dass d'Impfunge wierklech hëllefen ze wierken.

D'Situatioun, wéi ech se elo just beschriwwen hunn, op deem enge Punkt d'Kläranlagen, op deem anere Punkt d'Situatioun an de Spideeler, d'Situatioun och vun den Infektiounen, ...

Ech wëll net negativ elo kléngen, mir wëssen, dass mer och weider Infektioune wäerte behalen.

Et dierf kee mengen, dass d'Zuel vun den Infektiounen elo op 0 wäert tendéieren.

De Virus wäert weider och zirkuléieren.

Mee wat wichteg ass, ass dass d'Soins normaux, d'Soins intensifs weider gérabel bleiwen an dass mer awer gesinn, dass de Verlaf vun der Krankheet duerch d'Impfung och déi vulnerabelst Leit awer schützt.

Dës Conclusiounen hunn mat sech bruecht, dass mer eng Rëtsch vun Ännerunge géifen am Text der Chamber proposéieren.

Fir elo d'Madamme Lenert ze zitéieren, ...

Véier gëtt déi nei Zwee.

Mir stoungen eng Kéier hei, do hat der eis dat jo erkläert, d.h. do wou virdrun 2 war, gëtt elo 4.

Dat ass e Beispill fir Doheem.

Do kann een erëm 4 Leit invitéieren.

Dir wësst, dass do d'Restriktioun jo war, dass een 2 Leit konnt invitéieren an déi 2 Leit waren aus deem selwechte Stot.

D'Ouverture gëtt gemaach, dass ee bis 4 Leit kann invitéieren an déi 4 Leit mussen net aus dem selwechte Stot sinn.

Wann der awer eng Famill invitéiert, kann déi och iwwer 4 sinn, d.h. eng Koppel mat 3 Kanner, dat si 5 Leit.

Déi kënnen och bei eng aner Famill heem kommen, d.h. dass 4 Maximal oder e Stot, d.h. Leit, déi ënnert der selwechter Adress wunnen, et ass dat selwecht wéi an de Restauranten, wou mer jo och gesot haten, dass bei den Dëscher d'Limitatioun bei 2 waren an dass mer déi gehéicht haten, wann et eng Famill wier.

D.h. et kann een nees e ganze Stot bei een Heem invitéieren an et ass keng Limitatioun och ob déi Leit zesumme wunnen oder net zesumme wunnen bis d'Zuel vun 4.

Déi selwecht 4, déi déi nei 2 gëtt, zielt fir den Horeca-Secteur, d.h. d'Dëscher op den Terrasse kënne vun 2 op 4 eropgoen.

Bei de Rassemblementer geet d'Maximalzuel vu Persounen, déi kënnen zesummekomme vun 100 op 150 erop an et duerfe souguer Exceptioune gemaach ginn op där Limitatioun vun 150 bei verschidde Projets pilote, déi vun der Santé och musse validéiert ginn, wou ënnert verschidde Konditiounen och déi Zuel bis op 1.000 Leit kënnen erop goen.

Mat strikte Protocoles sanitaires, déi vun der Santé och dann definéiert ginn.

Am Horeca-Secteur hu mer jo och festgestallt déi lescht Wochen, dass wéi et opgaangen ass, verschidde Leit gemengt hunn, et géif direkt e groussen Impact sanitaire mat sech bréngen.

Deen hu mer wierklech net festgestallt - au contraire - sou wéi mer och festgehalen hunn, dass do wou am Fong een Außenstehender, aner Aen, kontrolléieren, d'Leit sech méi un d'Reegelen halen, wéi dat de Fall ass, wann ee kee bei sech huet.

Dofir hu mir och nach weider Ännerungen am Horeca-Secteur geplangt.

D'Fermeture, déi am Moment jo och op 6 Auer geplangt ass, gëtt op 22 Auer geréckelt an et dierfen och banne Clienten empfaange ginn, mat deem Maximum vu 4 pro Dësch, awer och mat der Konditioun, dass en Test gemaach gëtt.

D.h. bannen ass een Test, bausse bleift et esou wéi et ass, 4 Leit, ob se zesumme schaffen, ob se zesumme Famill sinn - kënnen se méi sinn -, oder 4 Leit déi beienee kommen, ouni Konditioun vun Tester, mee mat der Distanciation, mat all deene Punkten, déi bis elo zielen.

Awer, Bannen, sinn déi Konditiounen och vun Distanciation oder vun deem Plexiglas, mee en plus vun engem Test.

Fir d'Betriber, déi am Horeca-Secteur och do täteg sinn, gëtt et e Starter-kit un Tester, do si 500.000 Tester, déi och wäerten deene Betriber, d.h. dem Horeca-Secteur, zur Verfügung gestallt ginn an déi ginn eben ugepasst un der Unzuel och vu Personal, déi se an de verschidde Betriber hunn.

Dat heescht eng virsiichteg Approche. Et geet keen eran an de Restaurant wann en awer net getest ginn ass.

Et ass e wichtege Punkt fir d'Personal, et ass e wichtege Punkt och fir de Client, dass e weess, dass wann e rageet, och déi aner Leit, déi selwecht Konditiounen ze erfëllen hunn, wéi hie selwer.

Ech hunn Iech virdrun och erkläert, dass mer géifen bei ... Pilotprojeten, och am Kulturberäich oder an anere Beräicher, wou d'Leit jo kënne bis op 1.000 eropgoen, géife jo och testen.

Dofir wäert och d'Ausgangsspär, déi am Moment jo op 11 Auer ass, op Mëtternuecht verluecht sinn.

Mir kënnen net Concerten z.B. organiséieren, déi um hallwer 11 oder um 10h45 fäerdeg sinn an dann awer e Couvre-feu um 11 Auer hunn, wou mer dann d'Leit géifen an Infraktioun setzen, wann se selwer bei engem Test-Projet géife matmaachen.

Dofir wäert de Couvre-feu vu Mëtternuecht bis 6 Auer nach weider bestoe bleiwen.

Beim Sport: den Huis clos gëtt opgehuewen, d.h. de Public ass erëm acceptéiert,

mat deene Konditiounen, déi ech virdru gesot hunn, och vun deenen 1.000 Leit maximum, wann dat an deem Fall organiséiert gëtt a mat deem "Concept sanitaire" och deen da muss validéiert ginn.

D'Restriktioune fir déi jonk Sportler ënner 19 Joer, déi an engem Veräi sinn, ginn och fale gelooss.

Bei de Piscinne gëllt an Zukunft d'Reegel: minimum 10m2 pro Schwëmmer.

Virdru war dat agedeelt a Couloiren, dat war e bësse komplizéiert. Dofir mat der Metercarré-Zuel ass et méi einfach.

D'Distanz-reegel vun 2 Meter gëllt ab 4 Sportler, wou virdrun och eng Limitatioun vun 2 Sportler war an och d'Reegel fir de Sport an der Policeschoul gi preziséiert, wat och eng Demande vun do war.

An der Kultur gëtt och déi Distanzreegel vun 2 Meter, gëllt ab 4 Museker elo an net méi ab 2 Museker, wéi dat virdrun och d'Situatioun och war.

An an der Kultur ginn et och Ouverturen - eng weider Ouverture, pardon, - Do dierfen z.B. bis 40 Musikanten zesummen dobaussen och spillen.

Dat ass ebe fir dass och eng Fanfare oder eng Harmonie kann och Musek maachen an "en plein air", wann och déi Distanz vun 2 Meter agehale gëtt.

Voilà, dat do sinn déi Mesuren, déi mer haut festgehalen hunn.

Et si Mesuren, wéi mer schonn ugekënnegt haten, wou bei verschidden Restriktiounen am Privatliewen, wéi z.B. mat der Zuel vun de Leit, déi ee konnt Doheem empfänken, mat der Spärstonn, wou mer déi eben, mam Couvre-feu, wou mer do geännert hunn,

Et sinn Ännerunge fir den Horeca-Secteur.

Mir hunn wierklech d'Zuelen "à l'appui", de Beweis, dass d'Ouverture vun der Horeca elo net eng Hausse bruecht huet vun den Infektiounen.

Et ass och d'Méiglechkeet fir nees banne kënnen ze kommen.

Mir sinn och Tributaire vun der Météo.

Dat muss een sech jo och bewosst sinn, dass mer zu Lëtzebuerg och aner Wiederkonditiounen hunn, wéi am Ausland.

Awer keng Ouverture einfach esou, wou ee seet, et gëtt einfach opgemaach an da kucke mer, ob dat een Impakt huet.

Nee, mat virsiichtege Moossnamen, déi fir eis wierklech "Condition sinequanone" sinn, fir kënnen déi doten Ouverturen och kënnen ze maachen, am Sport, an der Kultur, och Ouverturë fir sech z'adaptéieren an sou wéi mer "dès le départ" och gemaach hunn, schrëttweis nees méi Normalitéit an eisen Alldag kënnen ze kréien.

Déi Mesurë géifen och bis den 12. Juni gëllen an dann hoffe mer, dass mer duerno, nei gutt Nouvellen hunn.

Ech hunn Iech virdru gesot, mat de Varianten a mat deenen aneren Developpementer kann een keng Kaffissazlieserei maachen, mee am Moment ass nach d'Akzeptatioun vun de Reegele bei de Bierger och do an dofir hinnen och e grousse Merci.

Well wa mer déi Schrëtt kënne maachen, ass et och, well de Gros vun de Leit sech och un d'Reegelen halen, well mer gesinn, dass mer keng exponentiell Haussë kréien, well jiddwereen sech bewosst ass, dass e matmëscht fir dass mer de Virus an de Grëff kréien, well eng grouss Akzeptanz ass, och bei den Impfungen, soss kéinte mir haut dës Schrëtt net och proposéiere fir gestëmmt ze ginn.

Mir kënnen net alles ophiewen.

Et wier verfréit fir ze mengen, dass d'Kris eriwwer wier an dass een haut an enger Situatioun wier, wou nees alles beim Ale bleift. D'Mask bleift nach eng Realitéit. D'Mask bleift nach en Alldag, sou wéi de Schnelltest, also den Autotest, de Schnelltest och méi a méi wäert am Alldag oder reegelméisseg op jiddefalls eng Realitéit ginn, mee erlaabt mir wierklech als Regierungschef de Leit Merci ze soen, well wa jiddereen net dee Schrëtt mat géif maachen, dee mer zesummen decidéieren, dann hätte mer haut net kënnen positiv Noriichten annoncéieren, mee dann hätte mer villäicht missen eng Handbrems zéien.

Bis elo hu mer et gutt zesumme gepackt, mee ech weess, dass jiddereen och d'Flemm huet vun där Situatioun an hoffen, sou séier wéi méiglech aus där Situatioun eraus ze kommen an dat packe mer awer just zesummen an dofir wierklech a mengem perséinlechen Numm, e grousse Merci.

Madamm Gesondheetsministesch.

[Paulette Lenert] Jo, Gudde Mëtteg.

Et ass een Dag, deen een optimistesch stëmmt.

Mir sinn zum Schluss, dass et de Moment ass fir nächst Schrëtt ze huelen a Richtung Normalitéit.

Dat maach paradox kléngen, wann ee gläichzäiteg seet, d'Zuele si stabel op engem héijen Niveau.

Si sinn net wierklech an enger klorer Tendenz no ënnen.

An trotzdeem stëmmt et eis optimistesch, well wa mer déi Stabilitéit méi genau kucken, dach eng Rei Saachen erkennen, déi engem Hoffnung ginn, dass mer op der richteger Schinn sinn.

Et bleift e Risiko. Dat ass sécher.

Mir sinn nach ëmmer a Presenz vun engem Virus, deen sech schnell verbreet, ech kommen nach am Detail dorobber zeréck.

Mee de Risiko hu mer am Grëff. Soss hätte mer net déi Stabilitéit, déi mer elo iwwer Wochen hei konnten observéieren.

Et gëllt also weider mam Risiko ëmzegoen an déi néideg Moossnamen ze huele fir dat ganzt am Zonk ze halen.

An dat Ganzt an der Erwaardung, déi Tendenz, déi mer gesinn an der Stabilitéit elo accentuéiert ze kréien.

Wat mengen ech domadder?

Ma mir gesinn an där Stabilitéit, dass mir eng Ëmlagerung hunn um Niveau vun der Altersstruktur bei den Neiinfektiounen.

An dat ass dat wat weist, dass d'Impfung wierklech hei e groussen Deel vun der Léisung ass.

Mir gesi ganz kloer, dass bei de Leit iwwer 60 Joer d'Neiinfektioune richteg gutt zeréckginn, wann der d'Courbe kuckt , déi der haut kritt am wëchentleche Rapport, da gesitt der dat.

Dat steet ausser Fro. Am Ufank konnt een sech froen: Ass dat stabiliséiert oder net?

Mee, Stand haut, kënne mer mat enger gewësser Sécherheet wierklech soen: et ass keen Zoufall, dat steet an engem ganz kloren Verhältnis zu der Impfung.

An dat ass jo wat mer ustriewen. Dat ass dat wat eis ëmmer gefeelt huet.

Wa mer op e Joer zeréckkommen, war ëmmer d'Introduktioun "Mir hunn nach kee Vaccin".

Haut hu mer de Vaccin a mir kënne wierklech och dorop bauen - mir wësse jo dass et virugeet mam impfen.

An haut kënne mer dovunner ausgoen, dass déi positiv Tendenz, deen Inversement, dee mer do gesinn, dass dat sech och wäert iwwert déi nächst Woche bestätegen.

Dat heescht, manner eeler, vulnerabel Leit, déi sech infizéieren.

Dorausser schléisse mer natierlech, dass dat sech och wäert an eise Spideeler erëmspigelen.

Dat sinn déi Leit, déi haaptsächlech Komplikatioune gemaach hunn an an d'Spidol hu misse goen.

Net ze vergiessen, dass dat net eng 1:1 Relatioun ass. Ech géif dat och gären ëmmer erëm rappelléieren.

Den Impfschutz ass eng gutt Saach. Et gesäit ee statistesch, dass en een Effet huet.

Et bleift trotzdeem ëmmer nach ee Reschtrisiko. Dat soll een net vergiessen. Ech géif Iech déi Zuelen och villäicht haut eng Kéier ginn.

Mir hunn, Stand haut, no der éischter Injektioun nach eng Kéier 727 Leit gehat, déi sech trotzdeem nach infizéiert hunn.

No der 2. Impfung waren et Stand haut 217.

An no deene 14 Deeg, no der 2. Impfung, dat ass am Fong geholl, déi Kategorie, wou een da wierklech vun engem "Échec vaccinal" schwätzt, wou se net wierklech gegraff huet, do sinn ëmmerhin awer nach 139 Leit, déi sech infizéiert hunn.

Also de Null-Risiko gëtt et net. An där Pandemie hei ass et vun Ufank un net ginn a wäert et och elo net ginn.

Et gëllt also weider virsiichteg ze bleiwen an dat erkläert och firwat déi Schrëtt hei villäicht nach net déi ganz grouss Schrëtt sinn, mee et si wichteg Schrëtt, déi eis dach awer erëm eiser Normalitéit en Deel méi no bréngen.

Op den Admissiounen an de Spideeler gesi mer entre-temps och wierklech eng Reckleefegkeet.

Dat ass op déi lescht Woch gekuckt op 20% erofgaangen, wat reng d'Admissioune sinn.

D.h. do fänkt een och schonn un ze gesinn, dass manner Leit wierklech an d'Spidol kommen.

Op der Intensivstatioun ass et manner ausgepräägt.

Dat ass de Bemol bei der ganzer Saach. Dir wësst et säit e puer Wochen hu mer méi jonk Leit an de Spideeler an si leien och relativ laang generell am Spidol an och op Intensivstatioun. Also dat ass deen Trend, deen ebe beonrouegend ass am Moment, wou ee wierklech gesäit, dass de Public, dee potentiell getraff gëtt vun deem Virus awer een aneren ass, säit mer déi Varianten hunn, déi zirkuléieren.

D'Symptomer si méi staark, d'Leit si méi krank, wann se ageliwwert sinn, also se sinn uerg krank, kann ee wierklech soen.

An et sinn och wierklech méi jonker, also et ass am Fong geholl kee befreit do dergéint, jiddweree kann et treffen an et ass net angeneem.

D'Admissioune ginn erof, de Risiko bleift, ronderëm de COVID selwer, ech hunn et ugeschwat, deen ass e bësselche méi aggressiv.

Dat ass eben dat, wat wierklech fir Virsiicht nach ëmmer schwätzt.

Déi gëllt och nach an dëser Phas.

Gläichzäiteg hu mer awer och bei de Net-Covid-Leit oder wa mer elo Abstraktioun vum Virus maachen, wësse mer dass d'Pandemie och ëmmer méi laascht op de Schëllere vun de Leit. Et kommen ëmmer méi Temoignagen, dass et wierklech net méi gutt z'erdroen ass fir eis jonk Leit. Ech hunn nach net méi spéit wéi haut de Moien een ... dramateschen Temoignage och kritt vun enger Famill, wou eng Persoun sech d'Liewe geholl huet, och an dësem Kontext.

Et sinn nach villäicht Eenzelfäll, mee et kann een dat net niéieren, et wäert an eisem Land net anescht sinn, wéi am Ausland.

Mir hunn iwwert ee Joer Pandemie hannert eis an dat fänkt un ze laaschten, dat kann een net niéieren, sou dass mer wierklech musse beméit sinn hei de richtegen Equiliber ze fanne fir erëm déi Normalitéit ze ginn, déi d'Leit och wierklech brauchen fir Hoffnung ze kréien an trotzdeem déi néideg Schutzmoossnamen, déi néideg Virsiicht ze halen.

Wa mer vu Schutzmoossname schwätzen, sinn d'Schnelltester e neien "Gamechanger" vun deem mer eis ganz vill erwaarden.

Mir hunn eng Rei Pilot-Projete gemaach gehat an der leschter Phas, déi ons optimistesch gestëmmt hunn.

D.h. nieft de klassesche Geste-barrièren, déi beschte Waff géint de Virus ass nach ëmmer d'Distanz, ganz kloer, wann een dat fäerdeg bréngt, déi anzehalen, ass dat ëmmer nach dat bescht.

Mee et läit eis wierklech um Häerz, dass d'Leit elo ufänken an hir Gewunnechten eppes Neies mat eran ze huelen an zwar déi Autotester, déi elo disponibel sinn.

Et muss een och do wëssen: Si ginn net eng 100%-Sécherheet.

Déi gëtt et net. Och ee Schnelltest an och ee PCR ass keng 100%-Sécherheet an een Auto-Test och net.

Ma nawell ass et eng Zousazsécherheet.

Wann ech wierklech an eng Situatioun ginn, wou een an engem "Contact étroit" ass,

dat huet een, wann een op Besuch geet bei Leit, wann een zesummen iesse geet, wann ee matenee schwätzt.

Dir kennt déi Situatiounen. Dann ass et sécherlech e Plus, wann ee virdrun ee Schnelltest gemaach huet an deen ass negativ.

Dat ass dat wat mer elo wierklech ustriewe mat deenen nächste Schrëtt, déi mer huele fir wierklech nach vill méi breet an den Asaz ze kréien, dat iwwert déi nächste Méint bis mer dann wierklech mat der Impfung nach méi wäit sinn.

Wat bedeit dat genau?

A mir wäerte mat de Schnelltester weiderfueren do wou mer scho si säit enger Rei Méint am Gesondheets- an am Fleegesecteur, au sens large.

Wou vun der Direktioun aus wierklech ganz vill Paletten hin geliwwert ginn, do.

"À destination" vu wiem? Vum Personal engersäits, vun de Visiteuren, mee och vun de Residanten a vun de Leit, déi an den Alters- a Fleegeheimer wunnen.

Och hei Zesummenaarbecht ebe mat de Spideeler, déi do bei der Distributioun hëllefen: d'COPAS an och d'FEDAS fir de ganze Secteur vum Handicap.

Dann och weiderhin an der Schoul eng breet Presenz mat dëse Schnelltester, wou versichen op eng Kadenz lues a lues vun 2x d'Woch ze kommen.

D'Héichschoul wäert och couvréiert ginn. Dat dauert nach e puer Wochen. Den Deploiement ass geplangt iwwert déi nächst Wochen.

An da wat zousätzlech elo nei ass, dat ass dass de soziale Secteur, do hu mer eng ganz Rei, do hu mer 20 Organisatioune mat deene mer schaffen, déi wäerten och beliwwert ginn, iwwerall op deene Plaze wëlle mer an ee Rhythmus komme vun 2x d'Woch, och do erëm eng Kéier mam Zil d'Visiteuren an och d'Benevollen, déi do schaffen iwwert dëse Wee nach eng Kéier zousätzlech ze sécheren an d'Geschehe vum Virus gutt am A ze behalen.

Dann, et ass scho gesot ginn, d'Betriber an d'Independante wäerten och eng ganz Rei Tester zur Verfügung gestallt kréien.

Et ass och berechent erëm eng Kéier op 2x d'Woch en Test iwwert den Daum geholl.

Wéini leeft dat un? Dat gëtt organiséiert vum Aarbechtsministère zesumme mat der UEL an och mat de Gemengen an Deels mat der Post, wou de Vetrieb gemaach gëtt.

Dat wäert de 17. Mee ugoen, wou do déi Liwwerunge wäerte kommen.

An da streckt sech dat iwwer e puer Wochen.

An der Fonction publique, och do mam Centre informatique zesummen wäert ausgeliwwert ginn, dat ass viraussiichtlech ab dem 10. Mee.

Am Gemengesecteur wäert et ab dem 12. Mee sinn.

An da fir eis Leit, déi net méi aktiv sinn, déi schonn an der Pensioun sinn oder aus aneren Ursaachen net an engem Aarbechtsverhältnis sinn, do wäert dat ganzt iwwert e Bong lafen, dee verschéckt gëtt do ass den Envoi virgesi fir den 12. Mee, da wäerten déi Bongen eraus goen, iwwert d'Post an dann ass d'Distributioun eben esou ugeduecht, dass een dee Bong an der Apdikt kann aléise fir eng Këscht Tester ze kréien.

D'Distributioun do, déi wäert ulafe viraussiichtlech géint dem 19./20. Mee an den Apdikten.

Dann, méi spezifesch, et ass schonn erwäänt ginn, hu mer och eng ganz Rei Tester elo virgesinn, do wou se obligatoresch sinn iwwert d'Gesetz, dat ass de Sport, do hu mer der scho ganz vill am Asaz gehat iwwer déi lescht Wochen a Méint.

Donieft dann awer och den Horeca. Et ass gesot ginn am Horeca, fir bannen z'iessen, wäert een Test verlaangt sinn, an dëser Phas, wou et nach eng ganz kriddeleg Phas ass.

Och do ass virgesinn, dass fir de Start eng hallef Millioun Tester wierklech geliwwert gëtt.

Dat leeft iwwert d'Chambre de Commerce an do misst dat am Prinzip ëm de 7. Mee dann ukommen.

Vun do aus gëtt et dann zesumme mam Mëttelstandsminister organiséiert un déi eenzel Interessente weidergeleet.

Fir d'Kultur ass schonn erwäänt ginn:

Am Kader vum Gesetz ass virgesinn, dass mer kënne Pilotprojete maachen. Mir hate schonn 1. Pilot-Projeten an der viregter Phas elo mat der Rockhal, wou mer mat Schnelltester geschafft hunn, hei ass elo d'Iddi wierklech nach e Schrëtt méi wäit ze goen, an eng Rei Eventer ze maachen, wou ee mat méi groussen Zuelen un ... Public ka schaffen an och do sinn natierlech d'Tester ganz wichteg, dovunner hu mer eng ganzer Rei och dofir och elo reservéiert fir dann sou Projeten och vun eiser Direktioun aus ganz enk ze begleeden an idealerweis ënnerschiddlech Konzepter villäicht duerchzetesten. Dat alles fir dann, wann déi nächst Phas kënnt, erëm e bësselche besser gerëscht ze sinn a Punkto Erfarung fir da kënnen op déi Erfarungen opzebauen an nächst Schrëtter ze huelen.

Wéi gesot, den Auto-Test ass e plus u Protektioun, et ass keng 100%-Protektioun.

Ech géif et och gären hei erwänen: Mir wäerten do och kommunizéieren, et wäert Flyeren dozou gi fir d'Leit, dass se verstinn, wou se se sollen asetzen.

Mir mussen awer och op verschidde Saachen oppassen, wann een a sou engem Test, deen een sech selwer mëscht positiv ass, déi alleréischte Reegel ass, dass een dann an Isolatioun geet. Wann een do positiv ass, ass d'Chance wierklech ganz grouss, dass een et ass.

Also recommandéiere mer de Leit dann sech schnellstens vun deenen anere Leit zeréckzezéien an sech och ze mellen.

Do gëtt et e System, deen ass elo schonn en Place. Dat gesitt der och am Rapport hebdomadaire. D'Leit benotzen dat och, wou si hiert positiivt Resultat da bei eis deklaréieren.

Si wäerten an Zukunft dann op dee Wee dann och eng Ordonnance kréien, fir dann hannendrun ee PCR-Test ze maachen.

An dann an de ganzen, normalen ...

An déi ganz normal Routine ze kommen, déi mer alleguerten elo kenne säit deene leschte Méint.

Wat ass wichteg ze wëssen, wann een negativ ass? Do kann een sech freeën - soll een sech natierlech och freeën - wann een negativ ass bei engem Schnelltest - an sech awer net ze vill freeën - well et muss een ëmmer nach oppassen, et ass keng 100%-Sécherheet.

A wouropper soll een oppassen? Ma virun allem, dorobber, dass wann een ufänkt Symptomer ze developpéieren, dass een trotzdeem awer ganz schnell bei den Dokter geet an e PCR-Test mëscht fir sécher ze sinn, dass näischt ass.
Wou soll een nach dorop oppassen? Och wann een sou e negatiivt Resultat hat, wann ee gewuer gëtt, dass een a Kontakt ass mat enger Persoun, déi positiv ass, im Nachhinein, ass de sécherste Wee wierklech sech direkt och testen ze loossen iwwert den normale Contact Tracing, well dach awer eng Probabilitéit ass, dass een et huet.

Also, wéi gesot, et ass méi sécher, wann ee bis positiv ass, kann een zimmlech sécher dovunner ausgoen, dass een et ass.

Bei engem negative soll ee wierklech gutt oppassen, nach wat mat engem geschitt, ob iergendeppes verdächteg ass oder net.

Déi Saache wäerte mer dann och nach méi breet kommunizéieren.

Generell kann een et net oft genuch widderhuelen, méfiéiert Iech vum COVID, et ass net just eng Grippelchen, dat iwwerdréit sech, nach wie vor, op eng ganz banal Aart a Weis iwwert den Otem also mäin Appell ass wierklech: sidd selektiv an Äre Kontakter, och wa mer kënne méi maachen, et kënnt op d'Qualitéit un, méi wéi op d'Quantitéit an dëser Zäit.

All Kontakt ass a bleift e Risiko.

Ma wann een d'Geste-barrièrë respektéiert, wann ee wierklech op déi zimmlech lästeg Schnelltester, dat muss ee soen, wéi et ass, et ass net dat angeneemst ze maachen, mee et gewinnt een sech drun an ech mengen et ass nach eng Zäit, déi mer mussen iwwerstoen. Mir si wierklech optimistesch, dass mer gutt virukommen an et ass wichteg, dass d'Leit elo wierklech déi dote Saache respektéieren, wa mer déi nächst Schrëtt hei maachen, well mer wëllen am Endeffekt alleguerten eraus hei.

Villäicht och nach interessant ze gesinn, et ass och eppes Positives an deem Sënn, dass d'Visitten um Niveau vun de Centres de Consultation COVID gi wierklech zeréck.

À tel point zeréck am Moment, dass mer déi och wäerten zou maachen, déi wäerten ab dem 17. Mee zou sinn.

D.h. ab do gëllt et wierklech, wann een e Verdacht huet op COVID, erëm den Reflex ze hunn, sech beim Dokter ze mellen iwwert d'Teleconsultatioun fir dann duerno kucken ze loossen.

Wat wäerte mir maachen iwwert déi nächst Wochen? Ma mir huelen dës Zäit surtout wierklech fir och neit Wëssen z'accumuléieren, z'analyséieren zum Impfschutz. Ech hat et virdrun erwäänt, nach gesi mer, dass d'Leit sech och duerno ustiechen, et ass wierklech wichteg, dass mer eis nach e puer Wochen Zäit huele fir dat gutt ze verstoen, wat bedeit dat, wéi eng Chaîne erginn sech dorausser? Do gëtt et och ëmmer nei Erkenntnisser an dorobber schaffe mer ganz intensiv am Moment fir ze verstoen, wat dat bedeit: sinn déi Leit nach héich-infektiéis oder net, wann se een ustiechen?

Do wéilte mer gären nach e bësselchen Zäit hunn.

Villäicht och nach Eng aner Prezisioun, wa mer vun Tester schwätzen, elo am Horeca,

wou se obligatoresch sinn, wann een an de Restaurant erageet.

Do gëtt et e puer Tester: et gëtt den normale PCR, deen ee ka virweisen, dee mer alleguerte kennen.

Dee muss manner wéi 72 Stonnen al sinn, wann een sou een huet. Da gëtt et awer och den zertifiéierte Schnelltest, dat ass dee wou vu qualifizéiertem Personal gemaach gëtt, dee kann een och virweisen, dee muss da manner wéi 24 Stonnen al sinn.

An dee wäert och an dat ass eng gutt Nouvelle och elo deemnächst an eisen Apdikte kënne gemaach ginn. Mir hunn do en ... wäerte mer kommunizéieren, dat misst am Prinzip ab dem 12. Mee ulafen, dass een a verschiddenen Apdikten, dozou wäert nach e Communiqué kommen, wann et sou wäit ass, mir wäerten och déi op eisem Site matdeelen, wéi eng dat sinn. Da kann een an d'Apdikt goen an sech e Schnelltest maache loossen, wou een e Certificat kritt, dat evitéiert engem, dass ee Schlaang steet virum Restaurant oder do muss waarden, mat Mask éiert ee kann zerwéiert ginn, op een ... Auto-Test. An dat ass dann déi 3. Méiglechkeet vun Test, déi do ginn ass. Dat ass den Auto-Test, deen da sur place muss gemaach ginn. Dee kann een net à distance maachen, dee muss ee wierklech sur Place maachen, mee et sinn déi 3 Saachen, déi wäerte méiglech sinn.

Voilà.

En gros, schaffe mer op e gemeinsaamt Zil. Ech sinn optimistesch, et ass ni ausgeschloss, dass mer e Schrëtt mussen zeréck maachen, mee eist Zil ass et sou no vir ze goen, dass mer dat net musse maachen. Mir hunn ... gemierkt an där ganzer Preparatioun vun dëse Schrëtt, dass eis Partner, sief et den Horesca, sief et d'Betriber, sief et Leit aus dem Evenementiel, ...

Bon, 1. ganz motivéiert si fir mat eis zesummen nächst Schrëtt ze maachen, mee awer och gläichzäiteg extrem seriö sinn. Ech mengen jiddweree versteet hei ëm wat et geet a kee wëll dass mer eng Kéier mussen, wéi op der Sprangpressessioun erëm hannerrécks trëppelen.

Dat ass am Fong d'Zil, wat elo gesat ass an dofir, wéi gesot, den Opruff, dass et jiddweree brauch an dass et dach nach Disziplin brauch, och an dësen nächste Phasen, an dass mer alleguerten optimistesch no vir kucken am Moment.

[Xavier Bettel] Froen?

[Journalist] Jo, Serge Kesseler, Radio 100,7.

Dir proposéiert d'Ausgangsspär ëm eng Stonn ze verkierzen.

Aus wéi enge Grënn gitt der net op de Wee dës Ausgangsspär komplett opzehiewen?

[Xavier Bettel] D'Ausgangsspär ass ... an enger Rëtsch vun Etüde bewise ginn, dass se awer evitéiert ... fir ... Kontakter Nuets ze verlängeren.

Sou dass eng Etüd vun der Oxford University, déi och seet, dass z.B. d'Ausgangsspär méi effikass ass, wéi Schoulen zou ze maachen. Ech muss Iech soe fir d'Regierung ass et kloer:

Mir hunn léiwer dann nach eng Ausgangsspär, déi bleift, wéi eng Schoul zouzemaachen.

Dat ass fir eis ganz kloer a mir kënnen eis net erlaben, ze maachen, wéi wann d'Kris fäerdeg wier an dass alles kéint normal lafen. D'Ausgangsspär ass ee vun de Mesuren, déi mer dès le départ och hunn. Ech weess, dass et eng Mesure ass, déi schwéier ass fir d'Aschränkunge vun eisem Alldag, mee et ass awer eng, déi och evitéiert, dass d'Nuetsliewen, wann ech mer dat erlabe kann ze soen, jusqu'aux petites heures du matin, nees ufänkt. Déi Grenz brauche mer nach.

[Journalist] Ënnert anerem an Däitschland oder Norwegen gouf decidéiert dat fir Geimpfter, Geheelter manner streng Moossname gëllen. Wäert dat deemnächst och hei am Land de Fall sinn?

[Paulette Lenert] Jo, dat ass wat ech virdrun erwäänt hunn, mir wäerten dat nach observéieren, well am Moment awer, gesi mer nach, dass Leit infizéiert ginn, wann se bis geimpft ginn. Mir wëllen dat nach méi genau suivéieren eng Zäitchen.

Wann een do eng gewësse Sécherheet huet. Dir wësst, dass och beim Green Certificate ugeduecht ass, dass et en ... an dat wäerte mer selbstverständlech och hei am Land ëmsetzen, dass een och en Certificat, deen eng Impfung beleet, dass een dee à même titre ka benotzen, wéi z.B. een Test-Certificat.

Mee zu dësem Zäitpunkt ass et eis nach e bësselche frei. Mir waarde léiwer of.

Dir wësst och, dass eng Enquête ronderëm d'Altersheemer am Moment leeft.

Och do wäerte mer nach eng Kéier verdéiwen, wéi hat et sech mam Impfschutz? Wat ass genau geschitt? Wéi krank sinn d'Leit nach duerno ginn?

Mir sinn der Meenung, dass et besser ass, nach e bëssen ofzewaarden, mee ausgeschloss ass dat natierlech net. Mir sinn natierlech ganz frou, wann een do déi néideg Assurancen huet, wann een an enger nächster Phas do och kann eben mat sou engem Certificat, ... dann eben eng Alternativ huet zu engem Test z.B.

[Journalist] Wéi ass et mat den Diskussioune fir Impfunge bei den Hausdokteren ze maachen?

[Paulette Lenert] Do ass d'Äntwert nach wie vor déi selwecht. Am Moment feelt et eis un Impfstoff a mir hunn e Maximum un Effizienz, wa mer iwwert eis zentral Impfzentere schaffen. Déi funktionéiere gutt. Mir hunn wierklech gudde Feedback a mir hunn nach extrem gutt Kapazitéiten, déi mer vun haut op Muer, ech menge bannent 24 Stonne kënne mer déi eropfueren.

D.h. sou laang mer den Impfstoff Mangelwuer ass, wäerte mer de préférence mat eisen Impfzentere schaffen.

Ganz einfach, well dat vun der Logistik hier dat effizientst ass, wann een net genuch Impfstoff huet.

Et ass awer näischt wat ausschléisst, wa mer eng Kéier méi Impfstoff hunn, dass ee selbstverständlech méi breet erageet, mee am Moment ass dat do och eisen Experten no kloer, dat effizientst wat mer hei kënnen ubidde fir schnell weider ze kommen.

[Xavier Bettel] D'Ausstellungshal ass nach zou um Kierchbierg. Dir wësst jo, dass dat och nach ee Site ass, wou mer ganz vill Leit kënnen mateneen impfen.

D.h. mir sinn nach net an där Situatioun, wou mer dann op eng Kéier nach missten Alternative sichen fir de Surplus, dee mer selwer och net kéinten an den Impfzentere verimpfen.

Mee, wéi d'Gesondheetsministesch gesot huet, et ass näischt ausgeschloss, mee am Moment, ass eng Donnée rare an dat ass den Impfstoff.

[Journaliste] Raphaëlle Dickes fir RTL. Gudde Mëtteg.

Déi 1. Fro geet ëm d'Selbsttester an de Restauranten, also Dir hutt jo virdru gesot PCR geet, och een zertifiéierten Test aus den Apdikten.

Muss een dat virweisen, wann een erakënnt mat der Carte d'identité? Am prakteschen?

Gëtt do och notéiert, wie kënnt vun de Gäscht oder wéi kann een sech dat praktesch virstellen?

[Xavier Bettel]Also den Text gesäit vir, dass een keen dierf zerwéieren, deen dat doten net beweise kann, d.h. de But ass dass een en PCR oder en ... Schnelltest vun enger zertifiéierter ... net zertifiéiert - wéi heeschen déi Léit, déi spezialiséiert Leit oder?

Zertifiéierte Schnelltest huet.

Jo, de Restaurateur huet d'Recht dann ze kucken, net dass e Certificat herno 100 Mol fotokopéiert gëtt, huet d'Recht dat dote kënnen ze froen.

Et ass nämlech och ... et ass jo am Interêt vun der Clientel. D.h. dass dat do gemaach gëtt.

Déi aner Fro, déi der lo, menger Meenung no, géift stellen, wann ech Iech elo schonn dat dote geäntwert hunn ass: Wéi gëtt dat organiséiert mat den Autotester am Restaurant?

[Journaliste] Jo.

[Xavier Bettel] Gesitt der, ech hu mer dat bal geduecht. Also do sinn nach Diskussiounen och mat der Horeca.

Do ginn et Méiglechkeete fir z.B. eng kleng Struktur, déi een da virun der Dier ka maachen, ier een erageet.

Et gëtt awer och d'Méiglechkeet, dass z.B. een Test um Dësch läit, d.h. dass d'Leit do era ginn, do den Test maachen an dann eréischt kënne bestellen, an zerwéiert ginn, och wann den Test do

Do sinn Diskussiounen, déi nach amgaange sinn mat der Horeca, dofir ass et och gutt, dass mer elo bis de 15., jo och Zäit hunn fir déi weider Diskussiounen ze hunn, mee et sinn déi 3 Alternativen.

Mee et ass eng Kéier den Test, dee kéint virun der Dier gemaach ginn, deen aneren ass, dass e ka bannen och gemaach ginn, an et hält een d'Mask un, et mëscht een den Test, dat dauert jo 5 Sekonnen an dann hält een nees de Mask un an et kann een och net bestellen, soulaang een nach d'Resultat net huet.

Et sinn déi 2 Saachen, mee do sinn nach Diskussioune mat der Horeca amgaangen.

[Journaliste] Awer et ginn also keng Lëschte gefouert vun de Leit?

[Xavier Bettel] Nee. Nee.

[Paulette Lenert] Nee, et kënne Kontrolle gemaach ginn.

Wéi iwwerall. Ech mengen se hunn ze respektéieren... D'Leit hunn ze respektéieren, de Restaurateur huet et ze respektéieren, mee mir féiere keng Leschten effektiv.

[Journaliste] Alkohol am ëffentleche Raum bleift weiderhi verbueden? D'Consommatioun?

[Xavier Bettel] Do huet näischt geännert.

[Journaliste] Eng aner Fro bezitt sech elo op eng Äntwert op eng parlamentaresch Fro.

Nämlech déi geimpfte Leit vun de Réseaux d'aides et de soins.

Do hat der geschriwwe 46% vum Personal wier geimpft, 55% vun de Clienten.

Dat ass extrem wéineg. Sinn dat wierklech aktuell Zuelen?

An wéi schafft Dir dorunner fir déi ze verbesseren?

[Paulette Lenert] Ech weess net genau. Mir hunn sou vill Froen. Ech weess net genau, wéini déi do erausgaangen ass. D'lescht Woch?

[Journaliste] Am Abrëll.

[Paulette Lenert] Da war et Stand deen Dag, wou se rausgaangen ass.

Wat mer hunn, dat ass, mir gesinn effektiv, dass déi Leit, déi d'Geleeënheet kréien, sech nodréiglech nach eng Kéier ze mellen, awer ëmmer méi vun där Geleeënheet och profitéieren.

Wéi vill hate mer do d'leschte Kéier? 1000, ech mengen? Iwwer 1.000, déi sech im Nachhinein nach gemellt hunn.

Dat ass Eppes wat mer weider encouragéieren. Dir wësst d'Campagnë fir d'Impfe lafe weider.

Déi adresséieren sech jo och elo "au fur et à mesure" méi u méi jonk Leit, well mer elo an déi Phasë kommen.

Mir ginn dovunner aus, dass mer nach vill Leit wäerten zeréck kënne fëschen, déi villäicht am Ufank skeptesch waren.

Si ware bei deenen 1. déi ugeschwat gi sinn. Do kann een och novollzéien, dass do villäicht méi eng grouss Skepsis nach ass, wéi elo entre-temps, wou awer och wierklech ganz vill Informatioune méiglech sinn. Ech hunn elo awer keng méi aktuell Zuele fir Iech hei, falls der déi wéilt.

[Journaliste] Huet een eng Erklärung wisou nëmme 55% vun de Clienten, dat si jo Leit, déi fleegebedierfteg sinn, déi Doheem behandelt ginn, wisou där just sou wéineg trotzdeem geimpft sinn dann?

[Paulette Lenert] Ech weess et net, ech misst dat nofroen.

Et war mer net bewosst gewiescht, well déi sinn an den Alterskategorië jo awer mat dran?

[Journaliste] Eben, dofir ass et jo ëm sou méi erstaunlech: et sinn awer an der Haaptsaach eeler Leit, ne?

[Paulette Lenert] Jo.

Ech muss dat nokucken. Ech kann Iech dat elo sou net soen. Et intrigéiert mech iergendwéi vun der Zuel hier.

[Journaliste] Just nach eng Fro un Iech Här Bettel, concernant déi ganz Polemik ëm d'Nominatioun vun der Madamm Wickler als Presidentin vun der Cargolux. Wat sot Dir dozou?

[Xavier Bettel] Also ech ... kennen d'Madamm Wickler fir ... eng kompetent Persoun ze sinn, déi ... déi kee Blat virun de Mond hëlt, déi éischter och direkt ass.

Den Verwaltungsrot an de Ministère hunn sech zesummen op de Numm vun der Madamm Wickler gëeenegt.

Ech gesinn net, firwat dat net kéint goen.

Den Choix ass e Choix, deen ... Deen a mengen Aen am Interêt vun der Firma jo och sollt sinn.

An ech ... et ass elo eng riseg Polemik iwwert Site oder net Site, a wat geschriwwe ginn ass oder net geschriwwe ginn ass, op gewësse Sitten. Wann ech dat richteg verstanen hunn, huet d'Madamm Wickler sech do zeréckgezunn.

Wann ech d'Press ... Iergendwou hunn ech et gelies - bei Iech, oder ech weess net méi bei wiem hunn ech et gelies.

Et ass och hire perséinleche Choix, mee ech mengen dass d'Kompetenzen dofir vun der Madamm Wickler, fir deen dote Posten net a Fro gestallt ginn ass.

Wann si "entre parenthèses" an niewelaanscht op engem Site bedeelegt wat, deen da villäicht Meenunge vertrëtt an enger Demokratie, déi een och muss respektéieren.

Wësst der, ech hunn virdrun d'Zuelen zitéiert vun de Leit, déi geimpft ginn.

Et si Leit, déi wëllen net geimpft ginn, dat hu mir ze respektéieren. Mir kënnen ...

Mir dierfen d'Leit net verdamen an och net stigmatiséieren, déi e Refus hunn vis-à-vis vun enger Vaccinatioun oder Leit, déi eng aner Meenung hunn. Mir sinn an enger Demokratie an do ass d'Recht vu jiddwerengem Eenzelen och eng aner Meenung kënnen ze hunn.

Mee de Choix ass getraff ginn tëschent dem Conseil an dem Här Bausch an ... d'professionell Qualitéiten op jiddefalls vun der Madamm Wickler stellen ech net a Fro.

[Journaliste] Trotzdeem, wann ee wéi Dir, Woch fir Woch hei steet, an Iech asetzt an der Pandemie, kuckt, dass mer iergendwéi de Kap iwwer Waasser behalen, op der anerer Säit gëtt eng wichteg Positioun vun enger Persoun besat, déi awer zweiwelhafte Contenu oder eng Websäit mat zweiwelhaftem Contenu bedreift, kann dat een awer villäicht net onbedéngt elo glécklech maachen.

[Xavier Bettel] De Fait ass, mir wäerten och, ... mir stinn hei an ech géif et awer net an der Rei fannen, wann ee géif soen, dass jiddwereen deen net mat eis averstanen ass, net dierf iergendwéi eng aner Meenung hunn oder wann een iergendwéi eng Propositioun huet, muss een och alles akzeptéiere wat d'Regierung decidéiert. Mir liewen an enger ... an enger Demokratie an ech mengen an enger Demokratie muss een dierfen och aner Meenungen, net nëmmen hunn, mee och verdeedegen an erklären.

Mir hunn Texter mat 31 Stëmmen an der Chamber och gestëmmt gehat. Et ass keng breet Majoritéit, mee et war eng Majoritéit fir d'Saachen ze hunn. Ech froen och net fir dass 100% vun de Leit averstane si mat där Politik, déi mir maachen.

Wat fir mech wichteg ass, dass déi meescht Leit op jiddefalls sech un d'Reegelen halen.

Dat ass déi Missioun, déi mir eis ginn hunn, Reegelen ze hunn fir eben zesumme géint de Virus kënnen ze kommen.

Wann déi eng Leit dat dote liesen an domadder sech dann influenzéiert fillen oder net, de But ass, dass ech gesinn, dass de Gros ... Mir hätten déi Resultater net, déi mer haut hunn, wann de Gros vun de Leit net der Meenung wieren, dass Solidaritéit a Responsabilitéit de "Fin Mot" ass vun dëser Kris.

An ouni Responsabilitéit a Solidaritéit géife mir net aus dëser Kris kommen.

[Journaliste] Villmools Merci.

[Journaliste] Dani Schumacher vum Wort.

Ech hunn eng allerlescht Fro. Do steet elo e Länner-Match un géint Schottland.

D.h. dee kéint da mat Publikum gespillt ginn?

Also ënnert deene Konditioune vun deene Pilotprojeten.

[Paulette Lenert] Et sinn 2 Saachen. Dat 1. ass jo, dass mer de Seuil, de generelle Seuil fir d'Rassemblementer ass vun 100 op 150 eropgaangen, wou déi 3er Reegel ass. D.h. et muss een op, déi mer alleguerte kennen aus dem Kino, aus dem Theater, wou een op 2 Meter muss setze mat Mask.

Dat wäert an Zukunft och fir de Sport méiglech sinn. Do hu mer bis elo de Huis clos, ouni Public. Wann de Public kënnt, ass dat do déi normal Reegel.

Déi nei 150-Reegel dann.

Doriwwer eraus ass et fir de Sport genau wéi fir aner Evenementer méiglech en Pilotprojet unzefroe fir mat méi Public.

Ech kann Iech awer net soen, ob dat elo vu Säite vum ... vun där Säit ugeduecht ass fir do iwwert dat eraus ze goen, mee et ass sécherlech méiglech ab der Entrée en vigueur vun deem neie Gesetz, wann et dann sou sollt gestëmmt ginn, wéi en proposéiert ass fir bis zu 150 Leit, Public, eranzehuelen, ënnert deene ganz normale Konditiounen, wéi se an deenen anere Secteure scho gegollt hunn.

[Journalist] Tom Haas vum Tageblatt.

Ech wollt froen: Dir hutt gesot, et mierkt een un den Altersstrukturen an de Spideeler, dass d'Leit méi jonk ginn, déi ageliwwert ginn.

Gëtt et soss nach eng Gemeinsamkeet vun de Leit, déi ageliwwert sinn an déi elo schwéier Verleef hunn.

Bei där anerer Variant war z.B. Obesitéit Eppes wat dozou gefouert huet. Ass dat ëmmer nach de Fall?

[Paulette Lenert] Nee, et ass ebe manner de Fall. Dat wat mer gesot kréien aus de Spideeler, dass Leit eben ouni iergendeng Prédispositioun, wou een ouni sou een "Indice de vulnérabilité" ze hunn, méi jonk Leit trotzdeem krank ginn an doriwwer eraus och méi uerg krank ginn.

Mat uerge Symptomer, net onbedéngt an dat Muster falen, wou ee spezifesch Vulnerabilitéiten hätt.

[Journalist] Okay an dat ass bis elo definitiv op déi nei Varianten och zeréckzeféieren, déi do sinn?

[Paulette Lenert] Dat ass d'Hypothees, jo.

[Journalist] Dat ass nach net sou sécher oder wéi?

[Paulette Lenert] Jo.

[Journalist] Okay.

[Xavier Bettel] Also méi Leit ënner 65, déi ageliwwert gi sinn, wéi iwwer 65, déi lescht Wochen?

[Journalist] Genau, jo.

[Xavier Bettel] Méi.

[Journalist] David Marques fir de Quotidien.

Nach eng Rei Prezisiounsfroen.

D.h. am Moment ass d'Vaccinatioun, wann een säi Certificat huet, nach net gläichbedeitend mam Test fir notamment an de Restauranten dann z'iessen?

[Paulette Lenert] Nee.

[Journalist] Okay. Dat ass déi 1.Prezisiounsfro.

Dann eng méi prinzipiell nach. Et gouf och iwwert d'Schoule geschwat, ech mengen de Minister Meisch hat jo ugekënnegt, dat villäicht d'A/B-Gruppe kéinten opgehuewe ginn. Kënnt der dozou Eppes nach soen?

[Xavier Bettel] Richteg. Dat ass och geschitt. D.h. dass d'Abrogatioun vum Artikel 4 mat Effet op den 31. Mee vun den A- a B-Wochen och kënnt.

[Journalist] D.h. no der Päischtvakanz?

[Xavier Bettel] Genau dat.

[Journalist] An dann hat der jo eng Entrevue mat der CGFP e Méindeg, gëschter huet d'Fedil nach eng Kéier opgeruff fir verschidde Kategorië prioritär ze impfen.

Gouf dat elo nach eng Kéier am Conseil de Moie beschwat. Ginn do lo nei Prioritéite villäicht nach fir verschidde Beruffsgruppen ugeduecht?

[Xavier Bettel] Also, dat wat mer bei der Fedil gesot hunn ass nach ëmmer richteg. De Conseil national d'éthique huet eis nämlech gesot, dass een bei sanitären ... an dat kann d'Madamm Gesondheetsministesch just duerno soen, wéi dat och gemengt ass, kéint ee verschidden ... Diskussiounen hunn iwwert Prioritéiten. Mee bei eis ass et elo déi éischt Fro, de CNE ze kontaktéieren, wéi si dat och gesinn, mir hunn hei mat der CGFP Diskussioune gehat, well et sinn awer speziell Situatiounen.

Si soen z.B. eleng d'Police muss kënne geimpft ginn, mee wann ech z.B. de Fluchhafe kucken, do steet d'Douane direkt niewendrun.

Dann hunn se mer gesot, d'Douane misst och geimpft ginn, mee da steet awer och eng Stewardess niewendrun oder z.B. wann der an de Fluchhafe gitt, da steet do eng Sécherheetsfirma, déi nach méi enke Kontakt mat Iech huet, well dat sinn déi, déi Iech oftaaschten, d'Bagagë kontrolléieren oder d'Schong ausdinn.

An et huet ee 4 Leit an enger Rei. Deen een ass geimpft, deen aneren ass net geimpft.

Dat si Froen, do muss een d'Ethikkommissioun froen ob eng Prioriséierung méiglech ass a wa jo, fir wéi eng Kategorie si dat géife gesinn.

Dat ass e Punkt, dee schonn d'Commission natinale d'éthique jo dès le départ och gesot hat, datt een sech déi Fro kéint stellen.

A mir wäerten se dann och nach dës Woch saiséiere fir dass se eis do eng Äntwert gëtt.

Well et ass eng ethesch Fro fir mech.

Wann der 4 Leit an enger Rei hutt, dann hutt der 2 déi geimpft sinn an 2 déi net geimpft sinn, stellt dat mir fundamental Froen.

Villäicht, Madamm Gesondheetsministesch, just iwwert de Fait, dass een awer elo net ... dass mer elo nach Altersméisseg nach mussen awer weider fueren.

[Paulette Lenert] Jo, et ass insofern op onser Strategie sou wéi se am Ufank och recommandéiert ginn ass vum Ethikrot, d.h. mir sinn nach matten an där Phas dran, wou mer d'Prioritéit deene Leit ginn, déi selwer ebe riskéieren entweder ze stierwe statistesch gesinn oder méi oft ze stierwen, wéi anerer, an eben och duerch den Alter engem méi grousse Risiko ausgesat ginn. Dat ass déi Strategie, déi mer hei zu Lëtzebuerg festgehalen hunn.

An dat ass un sech de roude Fuedem. Ofgesi vun där éischter Phas, wou mer dee Cordon sanitaire ronderëm déi vulnerabel Leit gemaach hunn. Dat wat mer elo maachen, dat ass wierklech no Vulnerabilitéit fueren.

Dat ass keng Approche par Catégorie professionnelle, wou ee seet, déi an déi Beruffsgruppen si systemrelevant. Et ass Eppes Anescht. Hei geet et wierklech dorëms, déi Leit selwer fir wierklech d'Gravitéit vum Krankheetsverlaf fir déi Leit selwer sou ... sou schnell wéi méiglech ebe gedrosselt ze kréien.

Et war souwisou beim Ethikrot schonn ugeduecht, dass wann een eng Kéier sou wäit ass, dass een dat duerch huet oder dass mer vill méi Impfstoff hunn.

Dann muss een sech natierlech eng aner Fro stellen: wéi prioriséiert een eventuell weider? Fiert een dann no Alter oder no Kategorien?

An do komme mer elo lues a lues hin, sou dass mer effektiv, well mer relativ gutt weiderkommen - mir sinn elo bei an déi 50 schonn ukomm, ech mengen dat ass de Moment fir d'Fro ze stellen, wou ee seet, wéi geet et weider an der Hypothees, dass mer wierklech duerch sinn, dass bei 45, 40 iergendwou ukomm sinn, dass een also net méi vun enger spezifescher Vulnerabilitéit schwätzt. Wéi fiert een do weider? Differenzéiert een? Differenzéiert een net?

Ech mengen dat ass Eppes wat och den Ethikrot a sengem 1. Avis opgelooss hat an dofir wäerte mer effektiv elo deemnächst dann nach eng Kéier froen, wéi een sech do soll positionéieren, well einfach ass et net.

Et gëtt ganz vill Beruffssparten, wou et Argumenter gëtt fir de virzehuelen an do fanne mer et scho wichteg, dass een effektiv nach eng Kéier en Avis hëlt vum Ethikrot.

[Xavier Bettel] Just nach eng Informatioun, déi mer kritt hate fir déi Reunioun, wéi mer se preparéiert hunn, dat ass, dass ongeféier 33% scho vun de Leit aus der Fonction publique oder invitéiert gi sinn, well se den Alter erfëllt hunn, oder well se Vulnerabilitéiten haten, oder sech bei der Lescht vun AstraZeneca och fräiwëlleg gemellt hunn. D.h. 33% vun der Fonction publique huet schonn eng Invitatioun och kritt.